謝李仁父茯苓
作者：張鎡
朝代：宋

paragraphs: 岷峨山中千歲松，枝虯幹直摩青空。
雪霜剝落中不槁，膏液下與靈泉通。
龜跧鳬伏自磊砢，全堅玉潔仍豐融。
篝明夜取喜得雋，煮鼎朝聽如吟風。
杵成坐上香飛雪，更和乳酪收全功。
當知至味本無味，子若服之壽無窮。
巽巖脊梁硬如鐵，冠峨切雲佩明月。
百好都隨春夢空，大藥獨傳欣寶訣。
中宵咀嚼不摇頭，玉瀋生肥咽不徹。
憐我百慮形早衰，裹贈扶持意何切。
丹砂著眼謾爾傳，脂澤釀黍計已拙。
由來妙道初不煩，此法莫從兒輩說。
徑思舉袂揖浮丘，下視塵世真一吷。
朱顔留得亦何爲，追逐同堅歲寒節。